Der var dannet kø ved indgangen til Brønderslevhallen, inden klokken slog 08:00 tirsdag morgen. Vælgerne var klar ved det ene af kommunens 13 valgsteder, og det samme var Venstre-borgmester, Mikael Klitgaard. - Jeg er klar. 40 sekunder så åbner vi valget, og så er vi klar til demokratiets festdag, lød det præcist klokken 07:59:20. Kontrol af stemmeurner Da klokken 40 sekunder senere rundede 08:00 bimlede borgmesteren med klokken. - Så er klokken 08:00, og valget skal til at starte. Lige om lidt erklærer jeg valget åbent. Jeg skal lige sige, at de første der kommer til valgbordene, når de har fået udfyldt og fået en stemmeseddel, så skal jeg lige have de første til at kontrollere vores urner, om de er tomme. Så velkommen at komme indenfor, sagde Klitgaard til de ventende vælgere. En af de allerførste vælgere, der var klar til at stemme, var Hanne Pedersen. Dermed gik hun en runde og kontrollerede, at alt så rigtigt ud i stemmeurnerne. - Jeg har siddet heroppe i mange år og været valgtilforordnet i Kirkholt, så jeg ved, hvordan det er. Men det er godt nok, at man lige ser efter, sagde hun kort efter inspektionen. Festdag Efter stemmeurnerne var kontrolleret og godkendt, kunne de første stemmer kommes i. Dermed begyndte valgdagen i Brønderslev, som i folkemunde også kaldes for demokratiets festdag. - Det er altid en stor festdag. Folk er glade, man får en sludder med nogen, og vi snakker ikke politik. Men man veksler et ord med nogle forskellige, så er det en rigtig hyggelig dag, siger Mikael Klitgaard. Hanne Pedersen var en af de i alt omkring 10.000 stemmeberettigede borgere i Brønderslev Kommune, og for hende var valget ikke så svært. - Jeg har ikke været i tvivl et eneste sekund. Jeg har bare vidst, hvor jeg skulle sætte mit kryds, siger hun.

Referat:
Klokken 08:00 ringede valgklokkerne i Brønderslevhallen, hvor borgmester Mikael Klitgaard officielt åbnede valgstedet.